Bjarne Riis er blevet suspenderet fra Tinkoff-Saxo holdet. Det skriver BT mandag aften.

Ifølge avisen har Tinkoff-Saxos russiske ejer, Oleg Tinkov, truffet beslutningen som følge af dårlige resultater for holdet.

Beskeden om suspenderingen skulle være blevet leveret til holdets omkring 80 ansatte via mail fra holdets administrerende direktør, Stefano Feltrin, som kunne meddele, at Riis officielt var "suspenderet".

Men mandag aften var Feltrin yderst sparsom med sine oplysninger

- Jeg ved ikke, hvor det kommer fra. Lige nu kan jeg ikke kommentere det.. Vi skal nok melde noget ud, hvis der skulle være noget af melde ud, siger Stefano Feltrin til TV 2 SPORT.

Bjarne Riis var ikke til stede under søndagens cykelløb Milano-Sanremo, og det satte spekulationerne i gang hos en del cykel-fans, skriver BT. Ifølge avisen fik rytterne ikke nogen forklaring på, hvorfor Bjarne Riis ikke selv var til stede ved løbet.

Hvorfor var han ikke til Milano-Sanremo?

- Han kan ikke være til alle løb. Det er det samme hvert år. Han tager til nogle af løbene, og så er der nogle løb, han ikke er med til siger Feltrin.

Tinkoff-Saxos helt store stjerne Alberto Contador er netop nu i Spanien for at køre Catalonien rundt. Men her er Bjarne Riis ikke til stede, melder holdets administrerende direktør.

Er han med ved Volta a Catalunya med Alberto Contador lige nu?

- Nej, han er ikke med til Catalunya, melder Feltrin til TV 2 SPORT.

Der er ikke hul igennem til pressechefen Pierre, og Stefano Feltrin gentager overfor mig, hvad han siger til @LarsBartoli "ingen kommentar" — Rasmus Staghøj (@Staghoj) March 23, 2015

TV 2 SPORT har været ydermere været i kontakt med Saxobanks pressechef, og han vil ikke kommentere sagen i dag.

Contadors pressechef ønsker mandag aften heller ikke at forholde sig til sagen.

Contadors pressechef Jacinto Vidarte: "Jeg har hørt om det, men jeg er ikke blevet informeret om noget, så jeg har ingen kommentar." — Rasmus Staghøj (@Staghoj) March 23, 2015

Den franske avis L'Equipe skrev i sidste uge, at Oleg Tinkov overfusede Bjarne Riis under etapeløbet Tirreno-Adriatico tidligere på måneden og krævede, at der blev ændret på holdet.

Ifølge L'Equipe udviklede det sig til et regulært skænderi, hvor alle tilkendegav deres utilfredshed. Tinkov krævede, at Riis tog ansvar og handlede ud fra de dårlige resultater.